
REPUBLIKA HRVATSKA
KRAPINSKO-ZAGORSKA ŽUPANIJA
GRAD ZABOK
                    GRADSKO VIJEĆE
              
KLASA: 363-01/26-01/028
URBROJ: 2140-6-_____
Zabok, ___. ___. 2026.

Na temelju članka 9., stavka 10. Zakona o grobljima („Narodne novine“ broj 78/25. i 80/25.) i članka 31. Statuta Grada Zaboka („Službeni glasnik Krapinsko-zagorske županije“ broj 9/13., 16/14., 4/18., 5/20., 13/20. - pročišćeni tekst, 15/21. i 28/21. - pročišćeni tekst) Gradsko vijeće Grada Zaboka, na _____. sjednici održanoj dana ________ 2026., donijelo je
ODLUKU O GROBLJU

I. OPĆE ODREDBE

Članak 1.
Ovom se Odlukom o groblju (u daljnjem tekstu: Odluka) propisuju:
· mjerila i kriteriji za dodjelu i ustupanje grobnih mjesta na korištenje
· iskopavanje i premještaj posmrtnih ostataka
· ukopi i privremeni ukopi
· način ukopa nepoznatih osoba
· produbljenje groba i premještanje posmrtnih ostataka u grobnici
· održavanje groblja i uklanjanje otpada
· veličina, dimenzije, materijal i izgled grobnih mjesta i spomen-obilježja
· uvjeti upravljanja grobljem od strane pravne osobe koja upravlja grobljem
· uvjeti, način i mjesto prosipanja kremiranih posmrtnih ostataka umrle osobe
· uvjeti i mjerila za plaćanje naknade pri dodjeli grobnog mjesta i godišnje grobne naknade, kao i mogućnost plaćanja godišnje grobne naknade unaprijed
· uvjeti za ustupanje prava korištenja grobnog mjesta trećim osobama
· mogućnost da pojedini dijelovi groblja služe za ukope članova pojedinih vjerskih zajednica te mogućnost da se na tim dijelovima groblja ukop obavlja uz prethodnu suglasnost predstavnika tih vjerskih zajednica
· mogućnost da dio groblja ustupi drugoj jedinici lokalne samouprave ili da sklopi ugovor o zajedničkom korištenju groblja s drugom jedinicom lokalne samouprave
· mogućnost da se grobno mjesto dodijeli na korištenje bez obveze premještanja ostataka tijela umrlih osoba u zajedničku grobnicu
· pravila za određivanje naknade za stjecanje opreme i uređaja koji se nalaze na grobnom mjestu bez korisnika grobnog mjesta
· prekršajne sankcije za prekršitelje odredbi.

Članak 2.
Groblje na području Grada Zaboka je Groblje Zabok (u daljnjem tekstu: groblje).
Groblje je komunalna infrastruktura u vlasništvu Grada kojega čini ograđeni prostor zemljišta na kojem se nalaze grobna mjesta, prateće građevine i komunalna infrastruktura.
Članak 3.
Groblje iz članka 2. ove Odluke uređuje se i održava u skladu s dokumentacijom prostornog uređenja, projektnom dokumentacijom, sanitarnim propisima, ovom Odlukom, zakonima i drugim propisima. 
Članak 4.
Radi čuvanja groblja u slučajevima povećanog rizika od nastanka požara organizirat će se zaštita od požara (blagdan Svih svetih i velike suše).
II. MJERILA I KRITERIJI ZA DODJELU I USTUPANJE GROBNIH MJESTA NA KORIŠTENJE 
Članak 5.
Grobna mjesta dodjeljuju se na korištenje u trenutku nastale potrebe za ukopom, a prema Položajnom planu grobnih mjesta na Groblju Zabok redoslijedom prema raspoloživim brojevima grobnog polja i rednog broja u tom polju označenih na Položajnom planu. 
Upravitelj groblja može dodjeljivati na korištenje:
· nova grobna mjesta, odnosno mjesta na kojima nisu obavljeni ukopi, 
· grobna mjesta za koja je Upravitelj groblja utvrdio da su sukladno Zakonu o grobljima proglašena grobnim mjestima bez korisnika,
· grobna mjesta kojih su se korisnici odrekli, odnosno ustupili Upravitelju groblja.
Grobno mjesto iz stavka 2. ovog članka dodjeljuje se podnositelju zahtjeva u trenutku potrebe za ukopom pokojnika ukoliko pokojnik ima prebivalište na području grada Zaboka u trenutku smrti te uz uvjet da: 
· nije korisnik postojećeg grobnog mjesta na groblju u koje je moguć ukop,
· nema pravo ukopa u postojeće grobno mjesto na groblju.
Grobno mjesto neće se dodijeliti na korištenje korisniku koji već ima grobno mjesto na groblju u koje je moguć ukop. 
Grobno mjesto dodjeljuje se na temelju dokumentiranog zahtjeva o čemu Upravitelj groblja donosi rješenje. 
Članak. 6.
Zahtjev za dodjelu grobnog mjesta na korištenje podnosi se Upravitelju groblja u pisanom obliku.
Zahtjev sadrži:
· osobne podatke podnositelja (ime i prezime, osobni identifikacijski broj (OIB), adresu prebivališta ili boravišta te kontakt podatke),
· vrstu grobnog mjesta,
· smrtni list preminule osobe koju je potrebno ukopati u grobno mjesto.



Članak 7.
Upravitelj groblja daje grobno mjesto na korištenje na neodređeno vrijeme uz naknadu te o tome donosi rješenje.
Upravitelj groblja dodjeljuje grobna mjesta na korištenje prema Položajnom planu grobnih mjesta, redoslijedom prema brojevima grobnih mjesta označenim u Položajnom planu.
Članak 8.
Korisnik grobnog mjesta može se odreći prava korištenja grobnog mjesta pisanom izjavom ovjerenom kod javnog bilježnika.
Odricanje ima učinak prestanka prava korištenja danom potpisivanja izjave, a Upravitelj groblja može grobno mjesto dati u daljnju dodjelu.
Eventualni ukopi ostaju trajna činjenica grobnog mjesta i ne brišu se iz očevidnika.
Odricanje od prava korištenja grobnog mjesta dopušteno je ako je od dana posljednjeg evidentiranog ukopa proteklo najmanje pet godina.
Ako je od dana posljednjeg evidentiranog ukopa proteklo najmanje pet, a manje od deset godina, odricanje se može provesti uz obveznu prethodnu ekshumaciju posmrtnih ostataka. Troškove ekshumacije snosi korisnik grobnog mjesta, sukladno važećem cjeniku Upravitelja groblja.
Ako je od dana posljednjeg evidentiranog ukopa proteklo deset ili više godina, odricanje se može provesti bez obveze ekshumacije.

III. ISKOPAVANJE I PREMJEŠTAJ POSMRTNIH OSTATAKA 

Članak 9.
Upravitelj groblja odobrit će iskopavanje i premještaj posmrtnih ostataka u drugo grobno mjesto/drugo groblje nakon proteka 10 godina od posljednjeg ukopa u grob pod uvjetima propisanim zakonom. 
Ograničenje iz stavka 1. ovog članka ne odnosi se na urne. 
Premještaj urne će se odobriti bez obzira na vrijeme ukopa. 
Iskop (ekshumacija) umrle osobe odnosno posmrtnih ostataka može se obaviti na temelju: 
· zahtjeva članova uže obitelji, a radi premještaja u drugo grobno mjesto/drugo groblje te korisnika grobnog mjesta iz kojeg se pokojnik ekshumira i u koje se prenosi,
· na temelju zahtjeva osobe koja je ovlaštena tražiti iskop na temelju pravomoćne sudske odluke, 
· po službenoj dužnosti na temelju odluke nadležnog tijela. 
Ako su članovi uže obitelji umrli prije osobe čiji se prijenos traži, zahtjev, mogu podnijeti drugi srodnici prema redoslijedu utvrđenom zakonskim propisima o nasljeđivanju. 
Ekshumaciju umrle osobe odnosno posmrtnih ostataka obavlja Upravitelj groblja sukladno zakonskim propisima.
Ekshumaciji umrle osobe odnosno posmrtnih ostataka mogu nazočiti osobe koje su istu zatražile.

IV. UKOPI 
Članak 10.
Pravo ukopa na groblju imaju:
· osobe koje u trenutku smrti imaju prebivalište na području grada Zaboka, 
· osobe koje u trenutku smrti nemaju prebivalište na području grada Zaboka, ukoliko su korisnici grobnog mjesta ili im je dana suglasnost za ukop u grobno mjesto ili u drugim zakonom predviđenim situacijama.

Članak 11.
Pravo ukopa u grobno mjesto uz korisnika grobnog mjesta imaju i članovi njegove obitelji ako korisnik ne odredi drugačije. 
Članom obitelji korisnika grobnog mjesta koji ima pravo ukopa smatra se njegov bračni ili izvanbračni drug, životni ili neformalni životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri te njegovi roditelji. 
Korisnik grobnog mjesta može dati pravo ukopa i drugim osobama, a korisnik grobnog mjesta koji je dao pravo ukopa može to pravo i povući do trenutka smrti osobe kojoj je pravo dano, o čemu je dužan obavijestiti osobu kojoj je dao pravo ukopa. 
Osoba kojoj je korisnik grobnog mjesta dao pravo ukopa ne može prenijeti pravo ukopa na treću osobu. 
Pravo ukopa i povlačenje danog prava ukopa daje se u pisanom obliku i korisnik grobnog mjesta dužan ga je dostaviti Upravitelju groblja koji činjenicu o tome upisuje u grobni očevidnik. 
Prestanak prava ukopa iz stavka 5. ovoga članka može se upisati u grobni očevidnik na temelju izjave korisnika grobnog mjesta o povlačenju prava ukopa, na temelju sporazuma, odluke suda ili pisane izjave osobe koja je stekla pravo ukopa. 
Ako pravo korištenja ima više korisnika grobnog mjesta, za stjecanje prava ukopa iz stavka 3. ovoga članka i za obilježavanje ili uređivanje grobnog mjesta potrebna je suglasnost svih sukorisnika.
Članak 12.
Nakon smrti korisnika grobnog mjesta do upisa njegovih nasljednika odnosno novog korisnika grobnog mjesta u grobno mjesto mogu se ukapati: 
· osobe kojima je korisnik grobnog mjesta dao pravo ukopa u njegovo grobno mjesto,
· osobe koje su u trenutku smrti korisnika grobnog mjesta bile članovi njegove obitelji sukladno članku 11. stavku 2. ove Odluke i osobe koje bi se smatrale članovima obitelji korisnika grobnog mjesta da je on živ, osim onih osoba koje je korisnik grobnog mjesta za života isključio. 
Upravitelj groblja može rješenjem obustaviti ukope u grobno mjesto ako se vodi upravni postupak ili sudski spor o pravu ukopa odnosno korištenju grobnog mjesta, dok takav postupak ili spor ne bude pravomoćno riješen.
Članak 13.
	Zahtjev za ukop preminule osobe  podnosi se Upravitelju groblja u pisanom obliku.
Zahtjev sadrži:
· osobne podatke podnositelja (ime i prezime, osobni identifikacijski broj (OIB), adresu prebivališta ili boravišta te kontakt podatke),
· smrtni list preminule osobe.

Upravitelj groblja ovlašten je od osobe koja organizira i podmiruje troškove ukopa zatražiti potrebnu dokumentaciju o umrloj osobi, a kako bi ispunio svoje zakonske obveze, što uključuje obvezu vođenja grobnog očevidnika i registra umrlih osoba

V. NAČIN UKOPA NEPOZNATIH OSOBA 
Članak 14.
U zajedničko grobno mjesto ukapaju se: 
· nepoznate osobe za koje tako odredi nadležno tijelo
· osobe koje u trenutku smrti imaju prebivalište na području grada Zaboka, a o čijem ukopu nema tko skrbiti. 
Ukop osoba iz stavka 1. ovog članka vrši se u zajedničko grobno mjesto koji određuje Upravitelj groblja.
Prilikom ukopa nepoznate osobe Upravitelj groblja evidentira dostupne podatke - spol, procijenjena dob, datum smrti (ako je poznat) i druge relevantne činjenice.
Troškove ukopa osoba iz stavka 1. ovog članka snosi Grad Zabok.
Upravitelj groblja osigurava dostojanstveni ukop osoba iz stavka 1. ovog članka te upis u grobni očevidnik.

VI. PRODUBLJENJE GROBA I PREMJEŠTANJE POSMRTNIH OSTATAKA U GROBNICI
Članak 15.
Posmrtni ostaci koji se nalaze u grobu mogu se presložiti u za to predviđen prostor nakon proteka 10 godina od ukopa pod uvjetom da su se ostvarili uvjeti za produbljenje groba. 
Premještanje posmrtnih ostataka u grobnici radi oslobađanja ukopnog mjesta za novi ukop može se obaviti nakon proteka 20 godina od ukopa u grobnicu, pod uvjetom da su se ostvarili uvjeti za sabiranje i zbrinjavanje posmrtnih ostataka. 
Premještaj i produbljivanje grobnog mjesta vrši se na zahtjev korisnika grobnog mjesta o čemu odlučuje Upravitelj groblja.

VII. ODRŽAVANJE I UREĐIVANJE GROBLJA I UKLANJANJE OTPADA
Članak 16.
Upravitelj groblja dužan je brinuti se o održavanju groblja i uklanjanju otpada sa groblja. Groblje mora biti održavano tako da uvijek bude čisto i uredno. 
Pod održavanjem groblja u smislu ove Odluke, razumijeva se uređenje i čišćenje dijelova groblja, zemljišta, staza, i putova na groblju od otpada, održavanje pratećih građevina sukladno zakonu kojim se uređuju groblja. 
Upravitelj groblja obvezan je održavati groblje kontinuirano i s poštovanjem prema ukopanim osobama, na način da groblje i prateće građevine sukladno zakonu o groblju kojim se uređuju groblja, budu uredni i čisti te u funkcionalnom smislu ispravni. 
Održavanje groblja obavlja se u skladu sa tehničkim i sanitarnim propisima, pravilima o zaštiti okoliša te krajobraznim i estetskim vrijednostima.
Upravitelj groblja dužan je pravovremeno poduzimati odgovarajuće mjere da se osiguraju slobodna grobna mjesta sukladno potrebama, a ako nema prostora na groblju, pravovremeno obavijestiti gradonačelnika o potrebi rekonstrukcije, odnosno proširenje postojećeg ili gradnju novoga groblja.
Upravitelj groblja donosi pravila ponašanja na groblju.
Članak 17.
Korisnik grobnog mjesta je dužan grobno mjesto i prostor oko njega urediti, čistiti i održavati na način kojim iskazuje poštovanje prema umrlim osobama bez narušavanja cjelokupnog izgleda groblja, izazivanja opasnosti za sigurnost osoba ili narušavanja stabilnosti drugih grobnih mjesta. 
Korisnici su dužni otpad nastao uređivanjem grobnog mjesta odložiti u za to predviđene spremnike na groblju.
Na groblju je zabranjeno dovoženje otpada i odlaganje bilo kakvog otpada osim onog koji je nastao uređenjem grobnih mjesta. 
U slučaju da korisnik ne održava grobno mjesto, Upravitelj groblja može u roku od 30 dana od saznanja za tu okolnost, naložiti korisniku grobnog mjesta da ga uredi. 
Korisnik grobnog mjesta ima na raspolaganju 8 dana od poziva Upravitelja groblja urediti grobno mjesto, a ukoliko to ne učini Upravitelj groblja će samostalno, u roku od 15 dana poduzeti potrebne radove na grobnom mjestu i ispostaviti račun korisniku grobnog mjesta za nastale troškove.
Ukoliko se prilikom ukopa mora pomaknuti oprema ili uređaj grobnog mjesta ili okolnih grobnih mjesta, troškove oko uspostave prijašnjeg stanja snosi osoba na čiji se zahtjev obavlja ukop. 
Upravitelj groblja ne odgovara za štetu nastalu na grobnim mjestima koju prouzrokuju treće osobe.

VIII. VELIČINA, DIMENZIJE, MATERIJAL I IZGLED GROBNIH MJESTA I SPOMENOBILJEŽJA 
Članak 18.
Grobna mjesta nose oznaku koja se sastoji se od broja grobnog polja, broja reda i rednog broja groba u tom polju i redu. 
Veličine grobnih mjesta na groblju su sljedeće: 
· jednostruko grobno mjesto dimenzija do 120×240 cm u koje se može izvršiti ukop 3 osobe,
· dvostruko grobno mjesto dimenzija do 200×240 cm u koje se može izvršiti ukop 6 osoba,
· trostruko grobno mjesto dimenzija do 280×240 cm u koje se može izvršiti ukop 9 osoba,
· kazeta za urne dimenzija 80×80×45 cm u koje se može izvršiti polaganje 4 urne.
Članak 19.
Ispraćaj umrle osobe, ukop i kremiranje tijela umrle osobe unutar groblja te ekshumaciju tijela umrle osobe radi prijenosa i ponovnog ukopa u drugo za to osigurano grobno mjesto obavlja upravitelj groblja.
Radove na izgradnji grobnih okvira, grobnica, nadgrobnih spomenika i uređaja na grobovima mogu izvoditi samo fizičke i pravne osobe registrirane za obavljanje te djelatnosti. 
Za izvođenje radova na grobnom mjestu potrebna je suglasnost Upravitelja groblja.
Za izdavanje suglasnosti iz stavka 2. ovoga članka korisnik grobnog mjesta obvezan je priložiti:
· zahtjev za izdavanje suglasnosti, vlastoručno potpisan, s naznačenim OIB-om korisnika grobnog mjesta
· ako ima više korisnika grobnog mjesta za izvođenje radova, potrebna je suglasnost svih korisnika grobnog mjesta, a iznimno korisnik grobnog mjesta može izvoditi radove i bez njihove suglasnosti, uz obvezno prilaganje javnobilježnički ovjerene izjave kojom prihvaća odgovornost prema ostalim sukorisnicima i
· dva nacrta gradnje i opremanja grobnog mjesta te nacrte gravure s navedenim dimenzijama ploče i položajem i dimenzijama teksta koji odgovaraju propisanim dimenzijama i po načinu izvođenja u skladu su s okolinom izrađena od strane fizičke ili pravne osobe registrirane za obavljanje predmetne djelatnosti
Upravitelj groblja izdaje suglasnost iz stavka 2. ovoga članka u roku od 60 dana od dana uredno predanog zahtjeva.
Ako Upravitelj groblja ne izda suglasnost u roku iz prethodnog stavka ovoga članka, smatra se da je suglasnost dana, osim ako groblje ili grobno mjesto na kojem će se radovi izvoditi ima status kulturnog dobra ili status dobra od lokalnog značenja.
Za izdavanje suglasnosti iz stavka 2. ovoga članka Upravitelj groblja ima pravo naplatiti naknadu čiju visinu određuje Upravitelj groblja cjenikom.
Za radove na grobljima ili grobnim mjestima koja imaju status kulturnog dobra ili status dobra od lokalnog značenja potrebno je prethodno pribaviti i odobrenje sukladno propisima o zaštiti i očuvanju kulturnih dobara.
Članak 20.
Upravitelj groblja može, u određene dane ili u određeno doba dana zabraniti izvođenje radova na groblju ili na pojedinim dijelovima groblja.
Upravitelj groblja zabranit će rješenjem izvođenje radova započetih bez prethodne suglasnosti iz članka 18. stavka 2. ove Odluke.
Ako se radovi na grobnom mjestu izvode protivno suglasnosti iz članka 18. stavka 2. ove Odluke, Upravitelj groblja zatražit će od naručitelja radova i izvođača da radove izvedu u skladu s izdanom suglasnosti.
Ako naručitelj radova i izvođač ne postupe sukladno stavku 3. ovoga članka, Upravitelj groblja rješenjem će zabraniti daljnje radove i obustaviti ukope u grobno mjesto.
Zabrana izvođenja radova može se izreći do dobivanja potrebnih suglasnosti ili do usklađivanja radova s izdanom suglasnosti.
Ako se zabrana izvođenja radova izrekne više od tri puta istom izvođaču radova, Upravitelj groblja može mu rješenjem trajno zabraniti izvođenje radova na grobljima u njegovoj nadležnosti.
Upravitelj groblja pozvat će korisnika grobnog mjesta uređenog bez suglasnosti da ishodi suglasnost i prema njoj uredi grobno mjesto.
Upravitelj groblja može, do uređenja grobnog mjesta sukladno stavku 3. ovoga članka, u tom grobnom mjestu rješenjem zabraniti ukope.
Protiv rješenja iz stavaka 2., 4., 6. i 8. ovoga članka može se podnijeti žalba o kojoj odlučuje nadležno tijelo jedinice lokalne samouprave.
Članak 21.
Nadgrobni spomenici moraju biti od trajnog materijala te moraju po obliku i načinu izvedbe biti u skladu sa okolinom i mjesnim običajima. 
Radovi se mogu izvoditi na način da se do najveće mjere očuva mir i dostojanstvo na groblju. 
Svi građevinski, klesarski i ostali radovi započeti u mjesecu listopadu neodgodivo se moraju završiti do 20. listopada tekuće godine, zbog blagdana Svih svetih i Dušnog dana te se mogu nastaviti nakon 7. studenog tekuće godine. 
Građevni materijal (kamen, opeka, šljunak i drugo) može se na groblju držati samo na mjestu koje odredi upravitelj groblja i kroz vrijeme koje je neophodno za izvršenje radova. 
Nakon završetka radova izvođač radova dužan je odmah očistiti prostor određen za držanje građevinskog materijala, kao i prostor oko objekta izgradnje te otkloniti eventualno učinjenu štetu, a o završetku radova obavijestiti upravitelja groblja. 
Upravitelj groblja dužan je nakon obavijesti o završetku radova izvršiti pregled izvršenih radova i okoliša te upozoriti izvođača da ukloni sve nedostatke ili eventualno učinjenu štetu. 
Upravitelj groblja dužan je odmah obustaviti sve radove koji se obavljaju bez odobrenja ili protivno odobrenju, kao i sve radove koji se obavljaju izvan unaprijed utvrđene lokacije i drugih uvjeta za uređenje i izgradnju grobnih mjesta. 
Upravitelj groblja ima pravo uskratiti davanje odobrenja za obavljanje radova na groblju pravnoj ili fizičkoj osobi koja učestalo krši odredbe ovog članka. 

IX. UPRAVLJANJE GROBLJEM

Članak 22.
Grobljem iz članka 2. ove Odluke upravlja trgovačko društvo Plavinka d.o.o. za obavljanje komunalnih djelatnosti, Zabok, OIB:17339560893 koje je u vlasništvu Grada Zaboka (u daljnjem tekstu: Upravitelj groblja).
Na temelju Odluka o povjeravanju obavljanja komunalne djelatnosti održavanja groblja i uslužne komunalne djelatnosti – usluge pokopa pokojnika unutar groblja („Službeni glasnik Krapinsko – zagorske županije“ broj 63/22.), trgovačko društvo PLAVINKA d.o.o. za obavljanje komunalnih djelatnosti, Zabok, OIB:17339560893 isporučitelj je komunalne djelatnosti održavanja groblja i uslužne komunalne djelatnosti - ukopa pokojnika unutar groblja. 
Članak 23.
Pod upravljanjem grobljem podrazumijeva se dodjela grobnih mjesta na korištenje, uređenje, održavanje i rekonstrukcija groblja te ukop umrlih osoba, a osobito:
· uređenje i održavanje groblja na način koji odgovara tehničkim i sanitarnim uvjetima, uz posebno uvažavanje brige o zaštiti okoliša, a osobito krajobraznim i estetskim vrijednostima,
· dodjela grobnih mjesta,
· naplaćivanje naknade za dodijeljeno grobno mjesto i godišnje grobne naknade,
· vođenje grobnih očevidnika i registra umrlih osoba sukladno odredbama zakona i važećih pravilnika i
· drugi poslovi propisani Zakonom o grobljima, podzakonskim propisima i ovom Odlukom.


X. UVJETI, NAČIN I MJESTO PROSIPANJA KREMIRANIH POSMRTNIH OSTATAKA UMRLE OSOBE 
Članak 24.
Na groblju Zabok nije dozvoljeno prosipanje kremiranih posmrtnih ostataka umrle osobe.

XI. UVJETI I MJERILA ZA PLAĆANJE NAKNADE PRI DODJELI GROBNOG MJESTA I GODIŠNJE GROBNE NAKNADE 
Članak 25.
Naknada za dodjelu grobnog mjesta utvrđuje se rješenjem o dodjeli grobnog mjesta, osim u slučaju dodjele grobnog mjesta temeljem druge pravne osnove (rješenje o nasljeđivanju, ugovor o ustupanju prava trećim osobama, ugovor o doživotnom uzdržavanju…).
Naknada za dodijeljeno grobno mjesto plaća se jednokratno prilikom dodjele, a najkasnije u roku od 8 dana od dana dostave rješenja o dodjeli grobnog mjesta na korištenje. 
Visinu naknade iz stavaka 2. ovoga članka određuje Upravitelj groblja sukladno važećem Cjeniku grobljanskih usluga i visina naknade za dodjelu i korištenje grobnih mjesta uz prethodnu suglasnost gradonačelnika/ce.
Članak 26.
Godišnja grobna naknada plaća se jednom godišnje kao naknada za održavanje i upravljanje grobljem. Nije moguće godišnje plaćanje grobne naknade unaprijed. 
Plaćanjem godišnje grobne naknade korisnik grobnog mjesta ne oslobađa se obveze održavanja grobnog mjesta koje mu je dodijeljeno na korištenje. 
Visinu naknade iz stavaka 1. ovoga članka određuje Upravitelj groblja sukladno važećem Cjeniku grobljanskih usluga i visina naknade za dodjelu i korištenje grobnih mjesta.


XII. UVJETI ZA USTUPANJE PRAVA KORIŠTENJA GROBNOG MJESTA TREĆIM OSOBAMA 
Članak 27.
Korisnik grobnog mjesta može svoje pravo korištenja grobnog mjesta ugovorom ustupiti trećim osobama. 
Pravni posao iz stavka 1. ovoga članka mora biti sklopljen u pisanom obliku, uz obveznu ovjeru potpisa od strane javnog bilježnika koji ugovor po službenoj dužnosti dostavlja Upravitelju groblja. 
Ugovor o ustupanju mora sadržavati klauzulu kojom se utvrđuje prenose li se posmrtni ostaci u drugo grobno mjesto, zajednički kosturnicu ili ostaju u grobnom mjestu koje predmet ugovora. 
Ukoliko se prilikom ustupanja prava korištenja grobnog mjesta trećim osobama, pokojnici koji su ukopani u grobnom mjestu koje je predmet ustupa ne premještaju iz predmetnog grobnog mjesta, novi korisnik grobnog mjesta dužan je na spomeniku istaknuti obavezne podatke i o tim umrlim osobama, sukladno Zakonu o grobljima.
XIII. MOGUĆNOST DA SE GROBNO MJESTO DODIJELI NA KORIŠTENJE BEZ OBVEZE PREMJEŠTANJA OSTATAKA TIJELA UMRLIH OSOBA U ZAJEDNIČKU GROBNICU 

Članak 28. 
Grobna mjesta za koja je Upravitelj groblja utvrdio da su, sukladno Zakonu o grobljima, grobna mjesta bez korisnika ili su ih korisnici odrekli odnosno ustupili Upravitelju groblja, dodjeljuju se na korištenje novim korisnicima bez da se iz takvih grobnih mjesta premještaju ostaci tijela ili urni u zajedničku grobnicu. 
Iznimno od stavka 1. ovoga članka, na zahtjev novog korisnika grobnog mjesta mogu se premjestiti posmrtni ostaci iz grobnog mjesta i preseliti u zajedničku grobnicu Upravitelja groblja. 
Trošak preseljenja posmrtnih ostataka iz stavka 1. i stavka 2. ovoga članka snosi novi korisnik grobnog mjesta. 
Ukoliko se iz grobnog mjesta iz stavka 1. ovoga članka ne premjeste posmrtni ostaci ukopani u predmetno grobno mjesto, novi korisnik grobnog mjesta dužan je na spomeniku istaknuti obavezne podatke i o tim umrlim osobama, sukladno Zakonu o grobljima.

XIV. PRAVILA ZA ODREĐIVANJE NAKNADE ZA STJECANJE OPREME I UREĐAJA KOJI SE NALAZE NA GROBNOM MJESTU BEZ KORISNIKA GROBNOG MJESTA 
Članak 29.
Oprema i uređaji za grobna mjesta bez korisnika, koju prethodni korisnik grobnog mjesta nije preuzeo sukladno Zakonu o grobljima, smatrat će se imovinom bez korisnika s kojom će Upravitelj groblja slobodno raspolagati. 
Visinu naknade opreme i uređaja na grobnom mjestu bez korisnika odredit će ovlašteni procjenitelj, a ako se radi o opremi i uređajima koji nemaju tržišnu vrijednost, Upravitelj groblja će istu zbrinuti kao građevinski otpad.

XV. PREKRŠAJNE SANKCIJE ZA PREKRŠITELJE 
Članak 30.
Novčanom kaznom od 50,00 EUR kaznit će se za prekršaj, fizička osoba koja: 
· zaprlja i/ili ošteti grobove ili smeće odlaže izvan označenog mjesta, 
· se na groblju nedolično ponaša čime remeti mir i dostojanstvo pokojnika,
· se na groblju zatekne pod utjecajem alkohola, opojnih droga ili drugih sredstava ovisnosti,
· se zatekne u prosjačenju na groblju, 
· gazi po grobovima i nasadima,
ako na grobnom mjestu nisu navedeni podaci o imenu i prezimenu umrle osobe te godini rođenja i smrti.
Članak 31.
Novčanom kaznom od 100,00 EUR kaznit će se za prekršaj, fizička osoba koja: 
· ne održava grobno mjesto i prostor oko njega, 
· obavlja radove bez ili protivno suglasnosti za izvođenje radova na grobnom mjestu
· ošteti nadgrobni spomenik, 
· otuđi cvijeće i raslinje s grobova i groblja, 
· oštećuje ogradu na groblju, 
· obavlja bilo koju vrstu trgovine na groblju bez odobrenja, 
· postavlja nedolične natpise, slike ili reklame na groblju, 
· bez posebnog odobrenja ulazi u groblje ili u mrtvačnicu u vrijeme koje nije predviđeno za posjet, 
· neovlašteno zalazi vozilom na groblje.
Za prekršaj iz stavka 1. alineje 2. ovog članka pravna osoba kaznit će se kaznom u iznosu od 500,00 eura.
Za prekršaj iz stavka 1. alineje 2. ovog članka fizička osoba obrtnik i osoba koja obavlja drugu  samostalnu djelatnost kaznit će se kaznom u iznosu od 500,00 eura.

XVI. PRIJELAZNE I ZAVRŠNE ODREDBE 
Članak 32.
Danom stupanja na snagu ove Odluke prestaje važiti Odluka o groblju („Službeni glasnik Krapinsko – zagorske županije“ broj 52/22.). 
Članak 33.
Ova Odluka stupa na snagu osmoga dana od dana objave u Službenom glasniku Krapinsko - zagorske županije.

                                                                                                                                                                           PREDSJEDNIK
        Gradskog vijeća                                                                                                        
									 mr.crim. Josip Horvatin

DOSTAVITI:

1. Ministarstvo prostornoga uređenja, graditeljstva i državne imovine, Ulica Republike Austrije 14, 10000 Zagreb,
2. Plavinka d.o.o., Trg Dragutina Domjanića 1
3. Za objavu u „Službenom glasniku KZŽ“,
4. Za prilog zapisniku,
5. Pismohrana.

image1.png
2t




